Diari Oficial de la Generalitat Valenciana


Sumari del DOGV 9731, del 23-11-2023 (2023/11517)

RESOLUCIÓ de 8 de novembre de 2023, del director general de Labora, per la qual es concreten les condicions d'accés amb animals de companyia als centres Espai Labora i Labora Formació de Labora Servei Valencià d'Ocupació i Formació.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9731

Data del DOGV
:   23-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11035


Data del document
:   08-11-2023

Organisme emissor
:   Labora, Servici Valencià d'Ocupació i Formació

Tipus de document
:   Resolució

Descriptors 

:   * Labora, Servici Valencià d'Ocupació i Formació

RESOLUCIÓ de 8 de novembre de 2023, del director general de Labora, per la qual es concreten les condicions d'accés amb animals de companyia als centres Espai Labora i Labora Formació de Labora Servei Valencià d'Ocupació i Formació. [2023/11131]  
La Llei 7/2023, de 28 de març, de protecció dels drets i el benestar dels animals (BOE 75, 29.03.2023), va entrar en vigor el 29 de setembre de 2023, sis mesos després de la publicació en el Boletín Oficial del Estado, segons el que estableix la disposició final novena.  
L'article 29.3 de la llei esmentada, que té, de conformitat amb la seua disposició final sisena, caràcter de legislació bàsica, estableix que «excepte prohibició expressa, degudament senyalitzada i visible des de l'exterior, es permetrà l'accés d'animals de companyia a edificis i dependències públiques».  
D'acord amb el que disposa l'article 3.a) de la llei esmentada, es considera com a animal de companyia aquell «animal domèstic o silvestre en captivitat, mantingut per l'ésser humà, principalment en la llar, sempre que es puga tindre en bones condicions de benestar que respecten les seues necessitats etològiques, puga adaptar-se a la captivitat i que la seua tinença no tinga com a destinació el seu consum o l'aprofitament de les seues produccions o qualsevol ús industrial o qualsevol altra finalitat comercial o lucrativa i que, en el cas dels animals silvestres, la seua espècie estiga inclosa en la llista positiva d'animals de companyia. En tot cas, gossos, gats i furons, independentment de la finalitat a la qual es destinen o del lloc en el qual habiten o del qual procedisquen, seran considerats animals de companyia. Els animals de producció només es consideraran animals de companyia en el cas que perden la seua finalitat productiva i el propietari decidisca inscriure'ls com a animals de companyia en el Registre d'animals de companyia».  
En el cas dels centres Espai Labora i Labora Formació del Servei Valencià d'Ocupació i Formació, es considera que l'accés d'animals de companyia podria comportar riscos tant higienicosanitaris com de seguretat per a la integritat de les persones que treballen o són ateses en aqueixos centres. Aquesta circumstància, unida a la necessitat de garantir una prestació adequada i de qualitat del servei públic, aconsellen limitar la presència d'aquests animals de companyia.  
  
Tot això, sense perjudici del fet que s'ha de complir el que estableix la Llei 12/2003, de 10 d'abril, de la Generalitat, sobre gossos d'assistència per a persones amb discapacitats (DOGV 4479, 11.04.2003), que garanteix l'accés als llocs, allotjaments, establiments, locals i transports públics o d'ús públic a totes les persones amb discapacitat que vagen acompanyades de gossos d'assistència degudament acreditats com a tals i que complisquen les condicions higienicosanitàries exigides.  
  
Vistos els preceptes i les consideracions anteriors, en virtut de les competències que m'atribueix l'article 14 del Decret 216/2020, de 29 de desembre, del Consell, d'aprovació del Reglament d'organització, règim jurídic i funcional de Labora Servei Valencià d'Ocupació i Formació, resolc:  
  
Primer. Àmbit d'aplicació  
La present resolució serà aplicable als centres Espai Labora i Labora Formació del Servei Valencià d'Ocupació i Formació.  
  
Segon. Accés amb animals de companyia  
Amb caràcter general, l'accés de les persones amb animals de companyia als centres Espai Labora i Labora Formació del Servei Valencià d'Ocupació i Formació estarà prohibit, sense perjudici del que disposa l'article 2.1.f) de la Llei 12/2003, de 10 d'abril, de la Generalitat, respecte a l'accés a l'entorn de les persones usuàries de gossos d'assistència per a persones amb discapacitats, en què es reconeix a les persones esmentades el dret d'accés als centres oficials de tota índole i titularitat, l'accés als quals no estiga prohibit o restringit al públic en general.  
  
Tercer. Senyalització  
En els accessos dels Espai Labora i Labora Formació del Servei Valencià d'Ocupació i Formació, s'hi senyalitzarà de manera visible des de l'exterior la prohibició d'accés dels animals de companyia en els termes que preveu aquesta resolució, per a la qual cosa s'utilitzarà el model de cartell que figura com a annex únic, i es respectarà la imatge institucional de la Generalitat Valenciana seguint el Manual d'identitat corporativa de Generalitat Valenciana i el de marca de Labora.  
  
Quart. Efectes  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que esgota la via administrativa, es pot interposar, potestativament, un recurs de reposició o plantejar directament un recurs contenciós administratiu.  
  
València, 8 de novembre de 2023.- El director general de Labora: Antonio Galvañ Díez.  
  
  
  
ANNEX ÚNIC  
PROHIBIT L'ACCÉS D'ANIMALS DE COMPANYIA  
(article 29.3 de la Llei 7/2023, de 28.03.2023)